சிறப்பு அழைப்பாளர்களின் மங்கல விளக்கேற்றல் மற்றும் தமிழ்த்தாய் வாழ்த்துடன் ஆரம்பமான நிகழ்வுக்கு தகவம் குடும்பத்தைச் சேர்ந்த மு.தயாபரன் தலைமை வகித்தார். அமரர் இராசையா மாஸ்டர் அவர்களின் சிந்தனையில் தோற்றம் பெற்ற தகவம் ஏறக்குறைய நாலு தசாப்தங்களாக தனது பணியினை செய்து வருகிறது. தனிப்பட்டவர்களாக இருந்து செயற்படும் கதைஞர்கள் போட்டிக்காக எழுதுகின்ற போது எழுகின்ற மனநிலையை வேறு. தாமாக இயல்பாக எழுதுகின்ற போது எழுகின்ற மனநிலை வேறு. அவ்வாறு அவர்கள் இயல்பாக எழுதி பத்திரிகைகள் சஞ்சிகைகளில் வெளிவந்த கதைகளை நாம் தெரிவு செய்து ஒவ்வொரு காலாண்டிலும் சிறந்த கதைகள் என கருதம் மூன்று கதைகளுக்கு பரிசு வழங்கி வருகிறோம். இதில் கதைஞரின் எழுத்து பார்க்கப்படுகின்றதே தவிர எழுத்தாளன் யார் என பார்க்கப்படுவதில்லை. இந்த நிலையில் ஒரு எழுத்தாளனுக்கு ஒன்றுக்கு மேற்பட்ட தடவை பரிசுகள் கிடைத்து விடுகின்றமையானது சர்ச்சைகளையும் உருவாக்கி விடுகிறது. தகவம் நடுவர் குழு விதிமுறைகளுக்கு அமைவாகவே தங்களது பணியினைச் செய்திருக்கிறது என மு.தயாபரன் அவர்கள் தலைமையுரையில் தெரிவிததார்.